JINQATLU WAQT PROTESTA Ħames membri tal-Forzi tal-Ordni ta' Dallas inqatlu f'attakk li seħħ waqt protesta li kienet għaddejja fl-istess belt nhar il-Ħamis li għadda. Numru ta' aggressuri fetħu n-nar fuq membri tal-Forzi tal-Ordni li kienu qegħdin isegwu manifestazzjoni li fiha kienet qiegħda tiġi espressa r-rabja ta' dawk preżenti lejn il-qtil ta' diversi persuni ta' karnaġġjon skur mill-pulizija. Dan il-kuntest wassal għal suspett qawwi li hemm kollegament bejn din il-motivazzjoni tal-protesta u l-qtil tal-pulizija. Minħabba f'hekk hemm il-biża' li attentati oħra jistgħu jseħħu fi bliet oħra madwar l-Istati Uniti għax huma ppjanati manifestazzjonijiet oħra tal-istess xorta li jistgħu jesponu lill-pulizija għall-periklu. TINTEMM L-EWWEL FAŻI Il-probe Juno rnexxielha taqbad orbita madwar il-pjaneta Jupiter din il-ġimgħa fi tmiem vjaġġ twil li beda f'Awwissu tal-2011. It-tmiem ta' din il-fażi tal-missjoni ntlaqgħet minn entużjażmu kbir min-naħa tan-NASA li ddeskriviet dan l-istudju bħala l-aktar wieħed ambizzjuż tal-istorja tagħha. Issa Juno hija mistennija li tqatta' t-tliet xhur li ġejjin timmanuvra biex taqbad it-trajjettorja li għandha bżonn ħalli tibda tiġbor l-informazzjoni li qiegħda tfittex in-NASA. Prinċiparjament, din l-aġenzija spazjali qiegħda tipprova tifhem x'hemm eżattament taħt is-saff oħxon ta' gass li jinsab fuq Jupiter. Dan bl-għan li jkun mifhum aħjar kif din il-pjaneta ffurmat u kif l-iżvilupp tagħha affettwa l-pjaneti ta' madwarha. KUNDANNA QAWWIJA L-eks-Prim Ministru tar-Renju Unit Tony Blair sab ruħu fil-mira ta' kritika ħarxa rigward il-mod kif involva lil pajjiżu fit-tieni gwerra tal-Iraq fl-2003. Din il-kundanna kienet aktar qawwija minn dawk preċedenti għax waslet minn Sir John Chilcot, illi tqabbad mill-Gvern Brittaniku stess biex janalizza l-korrettezza tal-proċess li wassal għad-deċiżjoni ta' Blair. Chilcot u t-tim tiegħu sostnew, fost oħrajn, li d-deċiżjoni ta' Blair kienet ibbażata fuq informazzjoni vaga li l-Iraq kellu arma tad-distruzzjoni tal-massa u li hu m'għamilx biżżejjed sforz biex jikseb informazzjoni aktar preċiża. Barra minn hekk, l-invażjoni ma kellhiex għanijiet realistiċi u li l-konsegwenzi umanitarji kienu sottovalutati. L-AĦĦAR ŻEWĠ KANDIDATI Huwa prattikament ċert illi l-Prim Ministru li jmiss tar-Renju Unit se tkun mara hekk kif Michael Gove u Liam Fox kienu eliminati fl-ewwel żewġ rawnds ta' votazzjoni għat-tmexxija tal-Partit Konservattiv. Għal xi żmien Gove deher li kien f'pożizzjoni tajba li jisfida lil Theresa May u Andrea Leadsom minħabba r-rwol prominenti li kellu fil-partit u l-kampanja tal-Leave. Madankollu, fl-aħħar jiem ħareġ ċar li kien hemm diversi membri tal-Partit Konservattiv li kienu jarawh bħala figura diviżiva fosthom. Bejn May u Leadsom jidher li din tal-ewwel għandha l-aħjar ċans li tirbaħ hekk kif fit-tieni rawnd kisbet 115 vot aktar mill-avversarja tagħha. L-aħħar rawnd għandu jseħħ sad-9 ta' Settembru. REFERENDUM DWAR IR-RILOKAZZJONI Il-Gvern tal-Ungerija ħabbar li fit-2 ta' Ottubru li ġej se jsir referendum dwar is-sistema ta' kwoti mandatorji ta' rilokazzjoni tal-immigranti irregolari tal-Unjoni Ewropea. Din is-sistema kienet approvata mill-parti l-kbira tal-Istati Membri b'reazzjoni għall-influss kbir ta' immigranti li waslu fl-Ewropa mil-Lvant Nofsani, speċjalment mis-Sirja u l-Afganistan. Madankollu, numru ta' pajjiżi qatt ma aċċettaw l-impożizzjoni ta' din is-sistema u eventwalment l-Ungerija u s-Slovakkja saħansitra kkontestawha fil-qrati Ewropej. Il-President tal-Ungerija Janos Ader ħabbar li l-mistoqsija li se titpoġġa quddiem il-poplu Ungeriż se tkun: Inti trid li l-Unjoni Ewropea jkollha l-awtorità li timponi s-sistema mandatorja ta' rilokazzjoni ta' ċittadini mhux Ungeriżi fl-Ungerija mingħajr il-kunsens tal-Parlament [Ungeriż]? TARKA MISSILISTIKA L-Istati Unit u l-Korea ta' Isfel waslu għal ftehim biex ipoġġu sistema ta' difiża missilistika, magħrufa bħala THAAD, fuq it-territorju ta' din tal-aħħar. L-għan ta' din is-sistema se jkun dak li tinterċetta missili li jkunu sparati mill-Korea ta' Fuq lejn dik ta' Isfel. Minkejja li l-Korea ta' Fuq ilha snin ma twettaq azzjonijiet militari ostili kontra l-ġirien tagħha, hija qatt ma tilfet l-okkażjoni biex thedded li tagħmel dan. Għaldaqstant, l-Istati Uniti offriet li tinstalla s-sistema THAAD biex tipproteġi l-alleat tagħha minn aggressjonijiet ta' din ix-xorta. Madankollu, dan il-ftehim ma niżel tajjeb xejn mal-Gvern Ċiniż li bagħat għar-rappreżentanti taż-żewġ pajjiżi biex jesprimi l-oġġezzjoni tiegħu.